সেদিন রাজশাহী বিশ্ববিদ্যালয় চত্বরে নবাগত ছাত্র সংবর্ধনা অনুষ্ঠানের আয়োজন করা হয়েছিল। অনুষ্ঠানের তারিখ যতই ঘনিয়ে আসতে থাকে ক্যাম্পাসে ছাত্রছাত্রীদের আগ্রহ ততই বাড়তে থাকে; আর বাতিল শক্তির প্রতিভূ সর্বদলীয় ছাত্র সংগ্রাম পরিষদের সন্ত্রাসীরা প্রাসাদ ষড়যন্ত্র চালাতে থাকে। শিবির প্রতিষ্ঠার পর সারা দেশের শিক্ষাপ্রতিষ্ঠানগুলোর মতই রাজশাহী বিশ্ববিদ্যালয়ে শিবিরের প্রতি ছাত্রদের সমর্থন বাড়তে দেখে সন্ত্রাসীরা মরিয়া হয়ে ওঠে। এমতাবস্থায় রাজশাহী বিশ্ববিদ্যালয় থেকে ইসলামী ছাত্রশিবিরকে উৎখাত করার জন্য তারা নবাগত সংবর্ধনা অনুষ্ঠানে হামলা চালানোর পরিকল্পনা গ্রহণ করে। এরই অংশ হিসেবে ১০ মার্চ প্রচারকার্য পরিচালনার সময় শিবির কর্মীদের ওপর সন্ত্রাসীরা হামলা করে। এতে কয়েকজন শিবির কর্মী আহত হয়। শিবির তাদের শত উসকানি অত্যন্ত ধৈর্যের সাথে মুকাবিলা করে।